
Mire lennél hajlandó egymilliárd forintért? – ezt a kérdést tették fel egy kutatás során a tengerentúlon. Százból 25 ember mondta azt, hogy ennyi pénzért kész lenne elhagyni teljes családját. Hasonló arányban mondták, hogy ezért az összegért prostituáltak lennének egy héten keresztül. Tizenhat százalék elhagyná házastársát, három százalékuk örökbe adná gyermekét, hét százalékuk pedig azt, hogy ennyi pénzért hajlandó lenne megölni egy idegent.[footnoteRef:1] [1:  L. http://www.christianpost.com/news/what-would-you-do-for-ten-million-dollars-98400/ és http://www.sermoncentral.com/illustrations/sermon-illustration-dennis-cocks-statistics-money-27424.asp ] 

Te mire lennél hajlandó? Ám nem a pénzért, hanem a hitedért! Milyen költséget, áldozatot lennél kész vállalni keresztyénségedért? Dániel könyvének 6. fejezetében azzal szembesülünk, hogy Dániel meddig volt hajlandó elmenni Istenéért. Isten mindezt azért íratta le, hogy személyesen mi magunk is feltegyük magunknak ezt a kérdést, és újra találkozzunk azzal az Istennel, akiért semmit sem drága feladni.
Dániel jelleme
A történet szálát ott vesszük fel, ahol az 5. fejezet abbahagyta. Dárius elfoglalta Babilont, és ahogy ez ekkor szokásos, megkezdte a birodalom átszervezését. Úgy tűnik, hogy akárcsak most, a bürokrácia akkor is számtalan veszélyforrást rejtett: nem hatékony működést, korrupciót – hiszen a cél az volt, hogy „2…a királynak semmiből semmi kára ne származzon.”
E háttérből tűnik ki Dániel alakja. Dárius a három főkormányzó egyikévé tette őt, és mivel hűséges volt, az egész birodalom élére kívánta őt állítani a király. Mindezzel Dániel egyből a többi tisztségviselő gyűlöletlistájának az élén találta magát. Miért? Azért, mert itt volt valaki, aki kilógott közülük. Aki nem a saját hasznát kereste, hanem a király érdekét. Aki nem volt megvesztegethető, akin nem lehetett fogást találni – nem voltak zűrös ügyei, sem sötét ügyek a múltjában. Most pedig őt emeli ki a király, és akarja mindannyiuk fejévé tenni. 
Dániel sorsa ezzel meg is pecsételődött. A kormányzók mindent megtettek, hogy valamit találjanak ellene. Ha munkájában feddhetetlen volt, megnézték magánéletét, és íme! „5Akkor azt mondták azok a férfiak: Nem találunk semmi ürügyet Dániel ellen, hacsak Istenének törvényében nem találunk ellene valamit!” Összeállt a ravasz terv: meg kell tiltani Dániel hitének gyakorlását, és ez esetben biztosak lehetnek benne, hogy Dániel inkább ellenszegül a királyi parancsnak, minthogy hűtlen legyen Istenéhez.
Már csak egy feladat van: mindezt a király számára is kedvező csomagolásba burkolják. És hát mi lehet hízelgőbb a királynak, mint hogy egy hónapon keresztül ő lesz az istenek egyedüli képviselője a földön, az egyedüli közbenjáró, akihez imádkozni lehet? A csapda összeállt, már csak várni kell, hogy az áldozat Dániel belesétáljon. És így is lett.
Ám mielőtt továbbmennénk, álljunk meg egy kis időre, és gondolkozzunk el pár dolgon. Először is Dániel jellemén. A kormányzók két összefoglaló vonásban adták meg az ő jellemét: nem találunk semmi ürügyet ellene, hacsak Istenének törvényében nem! Vagyis ismerték becsületességét, igazmondását, következetességét, munkaszeretetét. Tudták, hogy ha mindenki megvehető pénzen, Dániel akkor is abba az elenyésző csoportba tartozik, akik nem! Ne gondoljuk, hogy ez természetes és magától értetődő jellemvonás. A korrupció és erkölcstelenség akkor is dívott. Akkor is már-már csodának számít, ha tisztességes „politikust” talált az ember. Ne becsüljük alá azokat a veszélyeket, amit a magas pozíció jelentett Dániel számára. 
Nemrég játszották a mozikban „A Wall Street farkasa” című filmet (aminek megnézését senkinek sem ajánlom). Jordan Belfortról, egy kezdetben becsületes tőzsdeügynökről szól, aki azonban nemsokára a legmenőbb brókerré válik, és a világ, pénz, nők a lábai előtt hever. Ám nem elég neki, hogy 26 évesen hetente többmillió dollárt keres, csak többet és többet akar. Éppen ezért átgázol mindenkin, és így vált a tőzsdepiac legelvetemültebb, legkizsákmányolóbb, legerkölcstelenebb farkasává. A pénz és hatalom megronthat, de a nagyobb pénz és nagyobb hatalom még jobban megront. 
Vajon Dánielt e magas pozíciójában nem érték hasonló kísértések? Vajon nem környékezték meg elutasíthatatlannak tűnő ajánlatokkal „egy kis szívességért” cserébe? Vajon nem volt ott a csábítás, hogy mások tetszését keresse, hogy őt is kedveljék és elfogadják? Vajon könnyű volt az árral szembe menni? Nem hiszem. Dániel feddhetetlensége igenis megdöbbentő – mint ahogy az is, hogy hite világos volt a többiek előtt. Becsületes és keresztyén – ez ismert volt mindenki előtt. Bárcsak, ha a mi jellemzésünkre kerülne a sor, e két szót mindegyikünkről elmondanánk a munkahelyen vagy a rokonságunk körében!
Ám ne Dánielt csodáljuk, hanem inkább tegyük fel a kérdést: hogyan volt képes minderre? Mi volt a szívében, hogy a pozíciója ellenére is ragaszkodott a becsületességhez? Mi volt a titka? Maradjanak lebegve ezek a kérdések, a válaszra később térünk vissza.
Másodszor gondolkozzunk el a világ ellenségességén. Ha végigfutjuk Dániel könyvét, látjuk, hogy nem sok minden változott. Jeruzsálem elesett, Babilon uralkodott, majd Perzsia felülkerekedett – de egy dolog változatlan: Isten gyermekeit mindig üldözik. Dániel és barátai megkapták az üldözést Nebukadneccár alatt ugyanúgy, mint Dárius alatt. 
Éppen ezért ne gondoljuk, hogy az itt leírtak olyan különlegesek. Az Úr Jézus megmondta: „Ha e világból valók volnátok, a világ szeretne titeket, mint az övéit, de mivel nem e világból valók vagytok, hanem én kiválasztottalak titeket magamnak e világból, azért gyűlöl titeket a világ.” (Jn 15:19) Emlékezzetek erre, szeretett gyülekezet. Ha még most nincs itt, hamar eljöhet az idő, amikor a Krisztushoz való ragaszkodás igen költségessé válik. Ne lepődjünk meg, hanem készüljünk erre.
A harmadik érdekes momentum pedig Dániel reakciója, amikor kihirdetik az imádságot korlátozó rendelkezést: „10Amikor pedig Dániel megtudta, hogy elkészült az írás, bement a házába. Felső szobájának ablakai pedig nyitva voltak Jeruzsálem felé, és ő napjában háromszor térdre borult, könyörgött, és dicsérte Istenét ugyanúgy, ahogy azelőtt is tette.” Véleményem szerint ez a vers a fejezet csúcspontja. Nem a következő hajnal, amikor Dániel hangja megszólal az oroszlánok verméből. Hanem itt, Dániel reakciójában, amikor minden következmény ellenére sem tántorodik el az imádság szokásától. 
Ez a vers a hit győzelméről beszél. Arról, hogy Dániel tudomást szerez az ördögi csapdáról, ám legyőzi félelmét, az óember ellenkezését, hogy mentse a bőrét. Nem adja be a derekát az olcsó kifogásnak, hogy „Hát, a törvény törvény, nem tehetek mást, most 30 napig abba kell hagynom az imádkozást.” Dániel imádkozik – nem azért, mert ki akar tűnni, mert mártír akar lenni. Hanem azért, mert tegnap és tegnapelőtt, már vagy hetven éve ez volt a szokása. Ez a jelenet emlékeztet Dániel barátainak korábbi szavára: „Íme, a mi Istenünk … ki tud minket szabadítani. … De ha nem tenné is…” Ugyanez a gondolat Dánielnél: Isten meg tud őrizni, de ha nem tenné is, akkor sem hagyom abba az ő imádását. Vagy hasonló ez a mozzanat Ábrahám tettéhez, amikor éjjel azt kéri tőle, hogy áldozza fel Izsákot, szeretett és egyetlen fiát. Mit tesz Ábrahám? Fölkel kora reggel, és elindul Isten parancsa szerint (1Móz 22:1-3). Nem keres kifogást, nem késlekedik, hanem engedelmeskedik – mint Dániel. Azt gondolom, hogy nem az az igazi csoda, hogy Isten megszabadította Dánielt az oroszlánoktól. Ez tényleg csodálatos – de nem kevésbé az, hogy meg tudta őrizni a hűségben, amikor mindenki próbálta az istentisztelettől eltántorítani.[footnoteRef:2] [2:  Veldkamp, H.: Dreams and Dictators, 122. old. Idézi Dale Ralph Davis: The Message of Daniel, 87. old.] 

A kérdés újra az: mi volt Dániel szívében? Milyen az ő Istene, akiért hajlandó mindent feladni, ám akit semmi áron nem hajlandó elhagyni.
Dániel Istene
Kicsoda tehát Dániel Istene, akihez ő így ragaszkodott? Hadd válaszoljak e kérdésre először egy kontraszttal. Hiszen Isten mellett egy másik király is jelen van a történetben: a méd Dárius. Érdekes, hogy amilyen keveset olvasunk Dániel lelki küzdelméről a rendelet kapcsán, olyan sok szó esik a király gyötrődéséről. A 13-20. versekből világossá válik, hogy a király szerette Dánielt, mindenáron meg akarta volna menteni őt – de mégis képtelen volt erre. A hatalmas Dárius tehetetlen a saját országában. Akar, de nem tud segíteni.
Úgy gondolom, hogy Dárius jelképe annak, hogy e világ, befolyásos emberek, vezetők nem tudnak segíteni. Nem feltétlen rossz szándékúak, sőt lehet, hogy kifejezetten jóakaratúak, együttéreznek veled, segítőkészek. Ám ők is könnyen ugyanolyan tehetetlennek bizonyulnak, mint te. Értelmetlen bennük reménykedned, a szabadítást és megoldást tőlük várni. Csak egyvalaki segíthet.
Ez a valaki pedig nem más, mint Dániel Istene. Érdekes módon Dániel szükségében nem ment a királyhoz. Nem könyörgött, hogy vonja vissza a rendeletét, vagy valamilyen módon kegyelmezzen neki. Azért, mert Dániel ismert valaki nagyobbat, jobbat, hatalmasat: az egek Urát, a Biblia Istenét.
Kicsoda a Biblia Istene? A fejezet végén Dárius így foglalta össze:
 „26… Mert ő az élő Isten, aki mindörökké megmarad. Királysága nem pusztul el, és hatalma mindvégig megáll. 27Ő az, aki megment és megszabadít, jeleket és csodákat cselekszik mennyen és földön; ő az, aki megszabadította Dánielt az oroszlánok hatalmából.”
Érdekes módon ezek a gondolatok majdnem pontosan azt foglalják össze, amit Dániel könyvének eddigi fejezeteiből megtanulhattunk Istenről. Hiszen mit tudott meg élete végére Dániel (ezen a ponton vélhetően már túl volt a nyolcvanon!) Istenről? Mindazt, amit az addigi fejezetek átadtak nekünk. Az 1. fejezet bemutatta, hogy jóban és rosszban is Isten az úr. Hiába a fogság, Isten jelen van gyermekeivel a nehézségekben is, és megsegíti őket lelki harcaikban. A 2. fejezet Isten mindentudásáról beszélt: ő tud mindent, még a király álmát is. A 3. fejezet Isten mindenhatóságát írta le: hiába a király rendelete, hogy pusztítsák el Dániel barátait a tüzes kemencében, Istennek hatalma van megszabadítani őket a lángok közül is. A 4. fejezet Isten kegyelméről szól: ő nemcsak megalázta a büszke Nebukadneccárt, hanem fel is emelte, helyreállította, jót tett vele, mert ő gyönyörködik az irgalmasságban. Az 5. fejezet pedig arról üzent, hogy Isten nem engedi, hogy őt megcsúfolják. A balgatag Bélsaccar nem gúnyolódhatott végsőkig az egek Urával. Isten ellenáll a kevélynek, és megvédi neve szentségét. 
Ő volt Dániel Istene: hatalmasabb minden királynál, mégis közel van, hogy gyermekei kérését meghallja. Kemény büszkével, de kegyelmet ad az alázatosnak. Lehet benne bízni, mert hatalma végtelen, szeretete felmérhetetlen, jósága örök. Uralmának nem szabnak határt földi birodalmak és uralkodók, katasztrófák és nyomorúságok – mindig, mindenütt közel van az őt hívókhoz. Dániel inkább hozzá ragaszkodott, mint tünékeny királyokhoz. Dániel benne bízott – és nem csalódott.
A jó hír az, szeretett gyülekezet, hogy ez a történet nem csupán Dánielről szól. Dániel szabadulása az oroszlánok verméből előremutat Isten általános szabadítására. Ez a szabadítás Jézus Krisztusban érkezett el. Dánielhez hasonlóan őt is hamisan megvádolták. Ám Dániellel szemben ő nem részesült csodálatos szabadításban. Nem jött angyal, aki megszabadítsa a korbácstól, töviskoronától vagy kereszttől. Sőt, még az Atya is elhagyta – azért, hogy halála a mi szabadulásunk legyen. Feltámadt a halálból, hogy jelezze: neki hatalma van a halálon, és képes mindenkit örök életre támasztani, aki benne bízik. Ezt a lelki, bűntől való szabadulást vetíti előre Dániel története.
Dániel szabadulása nem arra mutat, hogy Isten minden nehéz helyzetből vagy életveszélyből meg fogja szabadítani az ő gyermekeit. Hanem azt, hogy ez a történet bemutatja, hogy az ő országa hatalmas. A földi birodalmak eltűnnek, de Isten országa örökre fennmarad. Éppen ezért még ha életünket is vesztjük itt a földön hitünk miatt, bátran bízhatunk abban, hogy Isten igazságot szolgáltat az eljövendő világban, és nem szenvedünk hiába. Azért, mert pillanatnyi szenvedésünk minden mértéket felülmúló, nagy, örök dicsőséget szerez nekünk (2Kor 4:17). 
Ezért tudott Dániel kitartani. Mert látta szabadító Istenét és az ő örök országát. Ha te is látod Krisztust, érted szenvedő és ma is uralkodó Megváltódat, e világ mulandóságát, és az előtted lévő örökkévalóságot, erőt adhat, hogy nemet mondj magadnak, és Istent kövesd – mindenben.
Alkalmazás
Mit tanulhatunk ebből a fejezetből? Meggyőződésem, hogy ebben a fejezetben nem Dánielt kell csodálnunk. E versek elsősorban nem Dániel hitéről, kitartásáról, bátorságáról szólnak, hanem annak az Istennek az erejéről és kegyelméről, aki megőrizte Dánielt felső szobájában vagy az oroszlánok vermében. Éppen ezért az alkalmazások terén elsősorban az imádságra szeretnék összpontosítani.
Mire vagy hajlandó az imádságért? Dániel kész volt inkább az életét feladni, mint hogy elmulasszon akár egyet is a megszokott imaalkalmai közül. Ha így nézzük, a Szentírás igen magasra teszi a mércét az imádság fontossága terén. Az igehirdetés kezdő példáját véve alapul: vajon hányan lennének készek meghalni egymilliárd forintért? Gyanítom, hogy igen kevesen, hisz akkor pont a pénz élvezetének lehetőségét veszítenék el. De vajon hányan halnának meg egy imáért? Talán a kérdés is nevetségesen hangzik. De Dániel mégis igennel válaszolt erre.
Dániel felismerte, hogy ez nem egy ártatlan kérdés. Nem arról van szó, hogy „hát most kihagyok egy csendességet”, „hiányzok egy alkalomról, na és?” Hanem itt az első parancsolat megtartásáról vagy megszegéséről van szó. Az, hogy egy adott helyzetben kész vagy feladni az imádságot, az istentiszeletet, a bizonyságtételt, az valójában arra mutat, hogy abban a helyzetben feladtad Istent, a Vele való kapcsolatot. Feladtad egy pillanatnyi kényelmetlenség miatt, saját magad biztonságának érdekében, az emberek előtt való megfelelés céljából. Feladtad, és megtagadtad Istent. Éppen ezért jó ezzel a szemmel nézni mindenre a keresztyén életedben. Mire vagy hajlandó egy imádságért, találkozásért, gyülekezeti alkalomért, ha az Isten imádatát és szolgálatát jelenti? Kívánom, hogy a szívünkig hatoljon el az, hogy itt nem törvényeskedésről van szó, hanem önként engedelmességről: azért ragaszkodom Isten parancsaihoz, mert ő a legfontosabb, és nem akarom őt elhagyni semmi áron.
A következő kérdés, amit Dániel feltesz nekünk: milyen szívvel imádkozol? Dánielről azt olvassuk, hogy térdre borulva imádkozott. „Ó, hát a testtartás mindegy!” – gondolhatnánk. Ám mégis Dániel testtartása, arcra borulása kifejez valamit. Nyilván, az ilyen testi dolgok történhetnek képmutatásból – ám ha azt fejezik ki, ami a szívben van, az igencsak megszívelelendő.
Az arcra borulás arról beszél, hogy elismerjük Istennel szembeni pozíciónkat. A térdelő, leborult ember kiszolgáltatott a másiknak. Ő a szolga, a másik rendelkezik felette – ezt fejezi ki testtartása. Vajon ilyen szívvel imádkozunk? Vajon, amikor kéréseinket Isten elé visszük, ez a lélek van bennünk? Vajon ki tudunk szakadni a mi szükségünk és vágyaink bűvköréből, és minden imádságnál tudunk emlékezni arra, hogy Isten a legfontosabb, és elsősorban őt kell imádnom a könyörgésemben? Természetesen nem arról van szó, hogy ne kérjek, hanem arról, hogy az Istenhez való ragaszkodásom legyen előrébbvaló a kéréseim teljesülésénél. Ez nem megy könnyen neked? Nekem sem – pontosan ezért kell imádkoznunk, hogy Isten kegyelme legyőzze bennünk az óembert.
Végül harmadszor: miért imádkozol? Dániel Jeruzsálem felé fordulva imádkozott. Miért? Azért, mert Isten ezt mondta a fogságban lévő népének az 1Kir 8:46-50-ben. Ha megnézitek a Dániel 9-et, amely Dániel bűnbánó imádságát tartalmazza, a 9:1-ben láthatjátok, hogy ez Dárius első esztendejében íródott – pont, mint ez a történet. Könnyen lehet, hogy a Dániel 9 egy ahhoz hasonló imádságot tartalmaz, amiért Dániel ebben a helyzetben imádkozott.[footnoteRef:3] Miért érdekes ez? Azért, mert láthatjuk, hogy Dániel imájának fókuszában a lerombolt Jeruzsálem, és Isten népének ügye állt. Abból, ami le van írva, arra következtethetünk, hogy könyörgésében nem a személyes kérések, a szabadulásért való fohász dominált, hanem Isten egyházának megtérése, megtisztulása és ébredése.  [3:  L.  Veldkamp, H.: Dreams and Dictators, 122. old. Idézi Dale Ralph Davis: The Message of Daniel, 86. old.] 

Ma is ugyanúgy erre van szükségünk. Szeretett budapesti gyülekezet, emeljétek fel szemeiteket saját életetek problémáiról, és nézzetek Isten egyházára, amely annyit szenved és küzd e világ sötétségében. Nézzetek a világiasság rombolására, az egyházakban elfogadottá vált bűnökre, akár saját gyülekezetünk problémáira, langymelegségünkre, félénkségünkre. Nézzétek, hogy az iszlám országokban ugyanúgy, mint máshol hogy üldözik és ölik Isten népét! Nézzünk erre, és formálja át imádságainkat! Nagy Krisztus egyházának szüksége. Szükség van buzgó, önzetlen, alázatos imádkozókra. Most, amikor hazamegyünk, kívánom, hogy ez az ige változtassa meg imaéletünket. Értesse meg velünk az ima és az Istennel való kapcsolat fontosságát. Buzdítson arra, hogy egyet sem hagyjunk el az imalehetőségek közül! Emlékeztessen arra, hogy számon tartsuk gyülekezetünk vagy más egyházak imakéréseit! Könyörögjünk, hogy az Úr Isten világossága űzze el e világ sötétségét, és hogy igen, az Úr Jézus jöjjön vissza hamar! Ámen.

